Σούπα φάβας με καβουρδισμένα φουντούκια
Μία πρωτότυπη εκδοχή της φάβας, σούπα παχύρευστη με γεμάτη γεύση ότι πρέπει για τα κρύα βράδια του χειμώνα. Αν παραλείψετε το χέλι είναι και χορτοφαγικό.
250 γρ. φάβα Σχοινούσας, 1 μέτριο κρεμμύδι, σε λεπτές φέτες, 1½ λίτρο σπιτικός ζωμός λαχανικών, 100 γρ. καπνιστό χέλι, σε μέτρια κομμάτια (δυστυχώς, δεν το βρίσκουμε σε πολλά σούπερ μάρκετ. Για παράδειγμα, το καπνιστό χέλι του Ηπειρώτη Βαγγέλη Γείτονα το βρίσκουμε σε 10 μεγάλα σούπερ μάρκετ ΑΒ και σε παντοπωλεία και deli όπως: Μπαλάσκας, Θανόπουλος, Μανδραγόρας, Αφοί Βασιλόπουλοι. Αν δεν βρούμε, βάζουμε καπνιστή πέστροφα), 40 γρ. φουντούκια, καβουρδισμένα στο τηγάνι για 1 - 2 λεπτά, τριμμένα στον πολυκόφτη, σε σκόνη, 80 ml ελαιόλαδο, αλάτι, φρεσκοτριμμένο πιπέρι
Σε μια βαθιά κατσαρόλα ζεσταίνουμε τα 60 ml από το ελαιόλαδο σε μέτρια φωτιά και σοτάρουμε το κρεμμύδι για περίπου 2 - 3 λεπτά, μέχρι να μαλακώσει ελαφρώς. Πλένουμε πολύ καλά τη φάβα σε σουρωτό και την αδειάζουμε στην κατσαρόλα. Ανακατεύουμε για 1 λεπτό να λαδωθεί και προσθέτουμε το ζωμό και αλατοπίπερο. Μόλις τα υγρά κοχλάσουν, αφαιρούμε τον αφρό με μια κουτάλα, χαμηλώνουμε τη φωτιά και σιγοβράζουμε για 30 - 40 λεπτά, μέχρι η φάβα σχεδόν να λιώσει. Αν η σούπα είναι πιο πηχτή από όσο θα θέλαμε, προσθέτουμε λίγο ζεστό νερό και συνεχίζουμε το βράσιμο για λίγα λεπτά. Πολτοποιούμε τη σούπα με ραβδομπλέντερ ή την αδειάζουμε στον πολυκόφτη που διαθέτουμε (σε δόσεις). Ρίχνουμε το υπόλοιπο λάδι, ανακατεύουμε και ελέγχουμε το αλατοπίπερο.Σε ένα μικρό τηγάνι ζεσταίνουμε το χέλι σε δυνατή φωτιά για 1 λεπτό. Μοιράζουμε τη σούπα στα πιάτα, σκορπίζουμε το φουντούκι και το χέλι και σερβίρουμε.
Όσπρια,Vegan,Νηστίσιμα,Χορτοφαγικά